CELEX: 32020D0679
Language: mt
Date: 2020-05-18 00:00:00
Title: Deċiżjoni tal-Kunsill (UE) 2020/679 tat-18 ta’ Mejju 2020 dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ deċiżjoni dwar il-proċedura għall-adozzjoni tal-interpretazzjonijiet f’konformità mal-Artikoli 8.31.3 u 8.44.3(a) tas-CETA bħala Anness tar-Regoli ta’ Proċedura tiegħu

25.5.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 161/3
               
            
         DEĊIŻJONI TAL-KUNSILL (UE) 2020/679
         tat-18 ta’ Mejju 2020
         dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ deċiżjoni dwar il-proċedura għall-adozzjoni tal-interpretazzjonijiet f’konformità mal-Artikoli 8.31.3 u 8.44.3(a) tas-CETA bħala Anness tar-Regoli ta’ Proċedura tiegħu
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Id-Deċiżjoni tal-Kunsill (UE) 2017/37 (1) tipprovdi l-iffirmar f’isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (2) (“il-Ftehim”). Il-Ftehim ġie ffirmat fit-30 ta’ Ottubru 2016.
                  
               
                     (2)
                  
                  
                     Id-Deċiżjoni tal-Kunsill (UE) 2017/38 (3) tipprovdi l-applikazzjoni proviżorja ta’ partijiet tal-Ftehim, inkluż l-istabbiliment tal-Kumitat Konġunt CETA u l-Kumitat għas-Servizzi u l-Investiment. Il-Ftehim ilu jiġi applikat b’mod proviżorju mill-21 ta’ Settembru 2017.
                  
               
                     (3)
                  
                  
                     Skont l-Artikolu 26.3.1 tal-Ftehim, il-Kumitat Konġunt CETA, għall-finijiet li jinkisbu l-objettivi ta’ dan il-Ftehim, għandu jkollu s-setgħa li jagħmel deċiżjonijiet dwar kull kwistjoni meta dan il-ftehim jipprovdi hekk.
                  
               
                     (4)
                  
                  
                     Skont l-Artikolu 26.3.2 tal-Ftehim, id-deċiżjonijiet li jieħu l-Kumitat Konġunt CETA għandhom ikunu vinkolanti fuq il-Partijiet, bil-kondizzjoni li jitlestew ir-rekwiżiti u l-proċeduri interni meħtieġa, u l-Partijiet għandhom jimplimentawhom.
                  
               
                     (5)
                  
                  
                     Skont l-Artikolu 26.1.4(d) tal-Ftehim, il-Kumitat Konġunt CETA jadotta r-regoli ta’ proċedura tiegħu stess.
                  
               
                     (6)
                  
                  
                     Skont l-Artikolu 26.2.1(b) tal-Ftehim, il-Kumitat għas-Servizzi u l-Investiment huwa wieħed mill-kumitati speċjalizzati stabbiliti mill-Ftehim.
                  
               
                     (7)
                  
                  
                     Skont l-Artikolu 26.2.4 tal-Ftehim, il-kumitati speċjalizzati għandhom jistabbilixxu u jimmodifikaw ir-regoli ta’ proċedura tagħhom stess jekk iqisu li dan ikun xieraq.
                  
               
                     (8)
                  
                  
                     Ir-Regola 14.4 tar-Regoli ta’ Proċedura tal-Kumitat Konġunt CETA kif stabbilit fid-Deċiżjoni 001/2018 tal-Kumitat Konġunt CETA tas-26 ta’ Settembru 2018, tipprovdi li sakemm ma jkunx deċiż mod ieħor minn kull kumitat speċjalizzat skont l-Artikolu 26.2.4 tal-Ftehim, ir-Regoli ta’ Proċedura japplikaw mutatis mutandis għall-kumitati speċjalizzati u korpi oħra stabbiliti skont il-Ftehim.
                  
               
                     (9)
                  
                  
                     F’konformità mal-Artikoli 8.31.3 u 8.44.3(a) tal-Ftehim, meta jitfaċċa tħassib serju li jirrigwarda kwistjonijiet ta’ interpretazzjoni li jistgħu jaffettwaw l-investiment, il-Kumitat għas-Servizzi u l-Investiment jista’, bi qbil tal-Partijiet u wara li jitlestew ir-rekwiżiti u proċeduri interni rispettivi tagħhom, jirrakkomanda lill-Kumitat Konġunt CETA l-adozzjoni ta’ interpretazzjonijiet tal-Ftehim. Interpretazzjoni adottata mill-Kumitat Konġunt CETA hija vinkolanti għat-Tribunali stabbiliti skont it-Taqsima F (Riżoluzzjoni ta’ tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim. Il-Kumitat Konġunt CETA jista’ jiddeċiedi li interpretazzjoni jkollha effett vinkolanti minn data speċifika.
                  
               
                     (10)
                  
                  
                     Għalhekk huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt CETA abbażi tal-abbozz tad-deċiżjoni tal-Kumitat Konġunt CETA sabiex tiġi żgurata l-implimentazzjoni effettiva tal-Ftehim,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni Ewropea fil-Kumitat Konġunt CETA fir-rigward tal-adozzjoni ta’ deċiżjoni dwar il-proċedura għall-adozzjoni tal-interpretazzjonijiet f’konformità mal-Artikoli 8.31.3 u 8.44.3(a) tal-Ftehim bħala Anness tar-Regoli ta’ Proċedura tiegħu għandha tkun ibbażata fuq l-abbozz ta’ deċiżjoni tal-Kumitat Konġunt CETA mehmuż ma’ din id-Deċiżjoni (4).
         
         
            Artikolu 2
            Din id-Deċiżjoni għandha tidħol fis-seħħ fid-data tad-dħul fis-seħħ tal-Ftehim.
         
         
            Magħmul fi Brussell, it-18 ta’ Mejju 2020.
            
               
                  Għall-Kunsill
               
               
                  Il-President
               
               G. GRLIĆ RADMAN
            
         
         
            (1)  Id-Deċiżjoni tal-Kunsill (UE) 2017/37 tat-28 ta’ Ottubru 2016 dwar l-iffirmar f’isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (ĠU L 11, 14.1.2017, p. 1).
         
            (2)  ĠU L 11, 14.1.2017, p. 23.
         
            (3)  Id-Deċiżjoni tal-Kunsill (UE) 2017/38 tat-28 ta’ Ottubru 2016 dwar l-applikazzjoni provviżorja tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (ĠU L 11, 14.1.2017, p. 1080).
         
            (4)  Ara d-dokument ST 6965/20 fuq http://register.consilium.europa.eu.